Diari Oficial de la Generalitat Valenciana


Sumari del DOGV 4352, del 08-10-2002 (2002/10692)

ORDE de 25 de setembre de 2002, de la Conselleria de Cultura i Educació, per la qual s'establixen normes en relació amb les eleccions a òrgans de representació del personal docent no universitari al servici de la Generalitat Valenciana, a celebrar en 2002.
----------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2002/09/25/(1)/dof/vci/html**

### Dades del document

Número de DOGV
:   4352

Data del DOGV
:   08-10-2002

Secció del DOGV
:   I. DISPOSICIONS GENERALS

Número del document
:   2002/10388


Data del document
:   25-09-2002

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * legislació
    * eleccions sindicals
    * personal docent
    * representació del personal

ORDE de 25 de setembre de 2002, de la Conselleria de Cultura i Educació, per la qual s'establixen normes en relació amb les eleccions a òrgans de representació del personal docent no universitari al servici de la Generalitat Valenciana, a celebrar en 2002. [2002/A10757]
  
La normativa vigent atorga a les organitzacions sindicals plena capacitat per a la convocatòria i desenrotllament dels diferents processos electorals, i limita la funció de l'administració a proporcionar, observant una absoluta neutralitat i transparència, els mitjans materials i humans que permeten el correcte desenrotllament del procés.
  
Convocades eleccions per a la constitució de les juntes de personal docent no universitari en l'àmbit de la Comunitat Valenciana, segons disposen la Llei 9/1987, de 12 de juny, modificada per la Llei 18/1994, de 30 de juny, i el Reial Decret 1.846/1994, de 9 de setembre, cal regular determinats aspectes en relació amb el procés electoral a fi de facilitar el seu desenrotllament normal.
  
En eixa línia, resulta necessari assenyalar determinats criteris d'actuació que, directament o indirectament, incidixen en el procés electoral com són el nomenament de representants de l'administració, la concessió de permisos a membres de les candidatures, components de les meses electorals, representants de l'administració en estes, interventors de les candidatures i electors en general.
  
El Decret 28/2001, de 30 de gener, del Govern Valencià preveu la regulació de permisos i llicències del personal docent no universitari dependent de la Conselleria de Cultura i Educació.
  
En virtut d'això, i en ús de les atribucions que em conferix l'article 35 de la Llei 5/1983 de Govern Valencià,
  
ORDENE
  
Primer
  
1. El director o directora territorial de Cultura i Educació és l'òrgan competent en matèria de personal a què es referix el Reial Decret 1.846/1994, de 9 de setembre, i exercirà les funcions que li encomana la dita disposició en l'àmbit de la unitat electoral del personal docent dels centres públics no universitaris del seu respectiu territori.
  
2. La mesa electoral coordinadora podrà estar assistida tècnicament per un representant de cada un dels sindicats que tinguen capacitat per a promoure eleccions en la unitat electoral corresponent. Si així ho requerix la mesa electoral coordinadora, també podrà assistir un representant de l'administració.
  
Segon
  
El director o directora territorial de Cultura i Educació adoptarà les mesures oportunes perquè es preste la col·laboració necessària a la mesa coordinadora i restants meses electorals, en els térmens establits en el Reial Decret 1.846/1994, a fi d'aconseguir el normal desenrotllament del procés electoral. En especial habilitarà un local, proveït dels mitjans adequats, perquè la mesa coordinadora desenrotlle les seues funcions.
  
Tercer
  
1. Les direccions dels centres en què s'instal·len meses electorals prestaran els mitjans necessaris per al seu funcionament.
  
2. Les direccions dels centres en què preste servici personal docent autoritzaran durant la campanya electoral, que comprén des del dia de proclamació de candidatures fins a les zero hores del dia anterior a l'assenyalat per a la votació, la celebració de reunions i actes de propaganda electoral en el propi centre, sense que s'altere la prestació normal del servici, conforme preveuen els apartats 6 i 7 de l'article 16 del Reial Decret 1.846/1994.
  
3. Els candidats podran assistir a les reunions i actes a què es referix l'apartat anterior quan això no afecte el compliment de les seues hores de treball lectives i d'atenció directa a l'alumnat. A l'efecte, les direccions dels centres concediran els permisos que els candidats sol·liciten en els térmens expressats en el Decret 28/2001, de 30 de gener, del Govern Valencià, pel qual es regulen els permisos i llicències del personal docent no universitari dependent de la Conselleria de Cultura i Educació.
  
4. Igualment, les direccions dels centres permetran la inserció de propaganda electoral en el tauler d'anuncis d'ús exclusiu per a les juntes de personal, comités d'empresa, delegats de personal i seccions sindicals. El tauler d'anuncis haurà de situar-se en el lloc on quede garantit un adequat accés a ell de tots els treballadors.
  
Quart
  
Considerant que la participació dels funcionaris en les eleccions sindicals constituïx un deure de caràcter públic, es concediran els permisos retribuïts que seguidament s'indiquen, a l'empara del que establix l'article 3 del Decret 28/2001, de 30 de gener:
  
1. Un membre de cada candidatura, designat pel presentador d'esta, disposarà de permís retribuït a jornada completa des del dia de la proclamació de la candidatura fins al sendemà de la votació, els dos inclusivament.
  
2. Els components de les meses electorals i els representants de l'Administració disposaran de permís pel temps necessari per a assistir a les reunions de la mesa electoral, inclosos els desplaçaments fora de la localitat en què radique el seu lloc de treball que siguen necessaris, amb motiu dels quals percebran les dietes i gastos de viatge previstos en el Decret 24/1997, d'11 de febrer, del Govern Valencià, sobre indemnitzacions per raó de servici i gratificacions per servicis extraordinaris. A més disposaran d'un permís retribuït de jornada completa el dia de la votació i una reducció de cinc hores en la seua jornada de treball del dia immediatament posterior.
  
3. Els interventors de les candidatures gaudiran de permís retribuït durant tot el dia de la votació i d'una reducció de jornada en la data immediatament posterior, en els térmens indicats en l'incís final de l'apartat anterior.
  
 4. Els electors en general disfrutaran de permís retribuït pel temps imprescindible per a exercir el seu dret a vot, segons les instruccions concretes del responsable de personal de cada una de les unitats administratives, que podrà exigir a l'elector un justificant del fet de la votació expedit per la mesa electoral quan estiga emplaçada fora del seu centre de treball.
  
Quint
  
1. En els centres docents que atenen un sol torn d'alumnat, es declara no lectiva la vesprada del dia de la votació, a fi que els electors puguen disposar del temps de permís necessari per a exercir el seu dret de vot.
  
2. En els centres que atenen més d'un torn d'alumnat, es declara no lectiu un període de tres hores de la jornada corresponent al dia de la votació, amb igual finalitat. El període serà determinat pel director o directora del centre, oït el claustre de professors, atenent les necessitats d'organització de les activitats escolars i dins de l'horari en què estiga oberta la respectiva mesa electoral. Les direccions dels centres comunicaran a la Inspecció educativa les hores durant les quals se suspendran les activitats lectives.
  
3. No obstant això, el director o directora territorial de Cultura i Educació queda facultat per a ampliar el període no lectiu del dia de la votació en els centres docents en què, per la distància respecte a la mesa electoral o altres circumstàncies especials, s'estime raonablement justificat. Esta facultat podrà exercir-la per pròpia iniciativa o a sol·licitud motivada del director o directora del centre docent. El director o directora territorial comunicarà amb suficient antelació la resolució adoptada al director o directora del centre docent i a la Subsecretaria d'esta Conselleria.
  
Sext
  
Les direccions dels centres docents faran públic, amb la deguda antelació, el període de suspensió de les activitats lectives del dia de la votació, per a coneixement general de la comunitat educativa.
  
Sèptim
  
Els impresos a utilitzar en el procés electoral, així com els sobres i paperetes de votació, s'ajustaran a les característiques dels models normalitzats publicats per la Conselleria de Justícia i Administracions Públiques per a les presents eleccions o, si no n'hi ha, als publicats pel Ministeri de les Administracions Públiques.
  
DISPOSICIÓ ADDICIONAL
  
En tot allò que no preveu la present orde, caldrà ajustar-se al que regula en matèria d'eleccions sindicals el reglament aprovat per Reial Decret 1.846/1994, de 9 de setembre.
  
DISPOSICIONS FINALS
  
Primera
  
S'autoritza la Subsecretaria de la Conselleria de Cultura i Educació perquè dicte les resolucions i instruccions necessàries per al desenrotllament i execució de la present orde.
  
Segona
  
La present orde estarà en vigor des del sendemà de la publicació en el Diari Oficial de la Generalitat Valenciana.
  
Tercera
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra l'orde, que posa fi a la via administrativa, es podrà interposar potestativament recurs de reposició o plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant de la Conselleria de Cultura i Educació en el termini d'un mes des del sendemà de la publicació en el Diari Oficial de la Generalitat Valenciana.
  
b) El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana en el termini de dos mesos des del sendemà de la publicació en el Diari Oficial de la Generalitat Valenciana.
  
València, 25 de setembre de 2002
  
El conseller de Cultura i Educació,
  
MANUEL TARANCÓN FANDOS


Còpia Permalink ELI